
Directiva (UE) 2020/2184 a Parlamentului European și a Consiliului privind calitatea apei destinate consumului uman (denumită în continuare „Directiva reformată privind apa potabilă”) a fost adoptată în decembrie 2020 și a intrat în vigoare la 12 ianuarie 2021. Statele membre aveau obligația de a transpune directiva până la 12 ianuarie 2023.
Principalele obiective ale Directivei reformate privind apa potabilă sunt de a proteja sănătatea umană împotriva efectelor adverse ale contaminării apei destinate consumului uman, prin asigurarea calității ei de apă sanogenă și curată, și de a menține și de a îmbunătăți accesul la apă.
Articolul 21 alineatul (2) din Directiva reformată privind apa potabilă conferă Comisiei competența de a adopta acte delegate pentru o perioadă de cinci ani începând de la data de 12 ianuarie 2021. Actele delegate sunt menționate la articolul 4 alineatul (3), la articolul 11 alineatele (5), (8) și (11), la articolul 13 alineatul (6) și la articolul 20 alineatul (2) din directivă.
Aceste acte delegate acoperă mai multe domenii tehnice esențiale pentru atingerea obiectivelor directivei.
· Articolul 4 alineatul (3): până la 12 ianuarie 2028, Comisia trebuie să adopte un act delegat pentru a stabili un prag la nivelul UE pentru nivelurile pierderilor de apă în aprovizionarea cu apă, pe baza ILI (indexul pierderilor din infrastructură) sau a unei alte metode adecvate. Statele membre cu niveluri ale pierderilor de apă pe teritoriul lor național care depășesc pragul stabilit trebuie să prezinte Comisiei un plan de acțiune ce prevede un set de măsuri pentru reducerea pierderilor. Actul delegat ar trebui să fie elaborat utilizând evaluările efectuate de statele membre și rata medie a pierderilor la nivelul UE, stabilite pe baza respectivelor evaluări.
· În contextul punerii în aplicare a articolului 11 privind cerințele minime de igienă pentru materialele care intră în contact cu apa destinată consumului uman, Comisia are obligația de:
· articolul 11 alineatul (5): a stabili o procedură referitoare la procesul de depunere a cererii, care să includă cerințele privind informațiile, în scopul includerii pe listele pozitive europene sau eliminării de pe aceste liste a substanțelor inițiale, a compozițiilor și a constituenților;
· articolul 11 alineatul (8): a stabili procedura adecvată de evaluare a conformității aplicabilă în cazul produselor care fac obiectul articolului 11 pe baza modulelor din anexa II la Decizia nr. 768/2008/CE a Parlamentului European și a Consiliului;
· articolul 11 alineatul (11): a stabili specificații armonizate pentru un marcaj vizibil, clar lizibil și indelebil care să fie folosit pentru a indica faptul că produsele care intră în contact cu apa destinată consumului uman respectă cerințele minime de igienă ale UE pentru materialele care intră în contact cu apa.
· Articolul 13 alineatul (6): Comisia trebuie să adopte o metodologie pentru măsurarea microplasticelor în apa destinată consumului uman.
· Articolul 20 alineatul (2): Comisia este împuternicită:
· să modifice anexa III la directivă, după caz, în vederea adaptării acesteia la progresul științific și tehnic;
· să modifice parametrul valoric pentru bisfenol A în partea B a anexei I la directivă, în măsura în care acest lucru este necesar pentru a-l adapta la progresul științific și tehnic.
2. TEMEIUL JURIDIC
În temeiul articolului 21 alineatul (2), Comisia trebuie să elaboreze un raport cu privire la delegarea de competențe cel târziu cu nouă luni înainte de sfârșitul perioadei de cinci ani, mai precis, înainte de 12 ianuarie 2026.
În temeiul articolului 21 alineatul (2) din directivă, delegarea de competențe ar urma să se prelungească tacit cu încă cinci ani începând cu 12 ianuarie 2026, cu excepția cazului în care Parlamentul European sau Consiliul s-ar opune prelungirii respective cu cel puțin trei luni înainte de acea dată.

3. EXERCITAREA COMPETENȚELOR DELEGATE ÎN CURSUL PERIOADEI DE RAPORTARE
În cursul perioadei de raportare, pentru a asigura punerea în aplicare efectivă a directivei, Comisia și-a exercitat competențele delegate după cum urmează.
· În conformitate cu articolul 11 alineatele (5), (8) și (11) privind cerințele minime de igienă pentru materialele care intră în contact cu apa destinată consumului uman, la data de 23 ianuarie 2024, Comisia a adoptat:
· Regulamentul delegat (UE) 2024/369 al Comisiei de completare a Directivei (UE) 2020/2184 a Parlamentului European și a Consiliului prin stabilirea procedurii referitoare la includerea pe listele pozitive europene sau eliminarea de pe aceste liste a substanțelor inițiale, a compozițiilor și a constituenților;
· Regulamentul delegat (UE) 2024/370 al Comisiei de completare a Directivei (UE) 2020/2184 a Parlamentului European și a Consiliului prin stabilirea procedurilor de evaluare a conformității pentru produsele care intră în contact cu apa destinată consumului uman, precum și a normelor de desemnare a organismelor de evaluare a conformității implicate în aceste proceduri;
· Regulamentul delegat (UE) 2024/371 al Comisiei de completare a Directivei (UE) 2020/2184 a Parlamentului European și a Consiliului prin stabilirea specificațiilor armonizate pentru marcajul aplicat în cazul produselor care intră în contact cu apa destinată consumului uman.
· În conformitate cu articolul 13 alineatul (6), la data de 11 martie 2024, Comisia a adoptat:
· Decizia delegată (UE) 2024/1441 a Comisiei de completare a Directivei (UE) 2020/2184 a Parlamentului European și a Consiliului prin stabilirea unei metodologii de măsurare a microplasticelor în apa destinată consumului uman [notificată cu numărul C(2024) 1459].

4. CONSULTĂRI ÎNAINTE DE ADOPTARE
Pentru fiecare act delegat adoptat, Comisia a efectuat consultări ample cu experți desemnați de statele membre prin intermediul Grupului de experți privind punerea în aplicare a Directivei privind apa potabilă[footnoteRef:1] și al celor două subgrupuri instituite în cadrul acestui grup de experți. [1:  Grupul de experți E03030.] 

Înainte de adoptarea proiectelor de acte, acestea au fost notificate Organizației Mondiale a Comerțului (OMC) și publicate pentru obținerea de feedback din partea publicului pentru o perioadă de patru săptămâni, pentru a asigura transparența și implicarea părților interesate.

5. EXERCITAREA DELEGĂRII ÎN PERIOADA URMĂTOARE
Exercitarea împuternicirii menționate la articolul 4 alineatul (3) și la articolul 20 alineatul (2) din directivă este considerată necesară din următoarele motive.
· În conformitate cu articolul 4 alineatul (3), până la 12 ianuarie 2028, Comisia trebuie să adopte un act delegat care să stabilească un prag pentru nivelurile pierderilor de apă în aprovizionarea cu apă, pe baza ILI sau a unei alte metode adecvate. Actul delegat ar trebui să fie elaborat utilizând evaluările efectuate de statele membre și rata medie a pierderilor la nivelul UE, stabilite pe baza respectivelor evaluări. Statele membre urmau să comunice Comisiei rezultatele evaluării până la 12 ianuarie 2026. În prezent, Comisia evaluează aceste rezultate.
· În temeiul articolului 20 alineatul (2), pentru a decide dacă sunt necesare acte delegate, Comisia va continua să monitorizeze eventuala necesitate de a modifica anexa III sau de a modifica parametrul valoric pentru bisfenol A pentru a le alinia la progresele științifice și tehnice.

6. CONCLUZIE
Comisia și-a exercitat competențele delegate conferite în temeiul Directivei privind apa potabilă în mod corespunzător și în conformitate cu dispozițiile directivei privind împuternicirea.
Având în vedere că punerea în aplicare a directivei este un proces în curs, în special în ceea ce privește stabilirea unui prag pentru nivelurile pierderilor de apă în lanțul de aprovizionare cu apă și în ceea ce privește posibila necesitate de a modifica anexa III și/sau parametrul valoric pentru bisfenol A ca urmare a progresului științific și tehnic continuu, Comisia consideră că prelungirea tacită a delegării de competențe pentru o perioadă suplimentară de cinci ani reprezintă o necesitate clară.
Comisia invită Parlamentul European și Consiliul să ia act de prezentul raport.

